U-I-128/94
Datum: 1994-12-01T00:00:00.000+01:00
ecli: ECLI:SI:USRS:1994:U.I.128.94
vrsta: podzakonski akt
zadeva: ocena ustavnosti in zakonitosti predpisov in drugih splošnih aktov
objavljeno: OdlUS III, 133 | 01.12.1994
dokument: US17297
akt: Odlok o določitvi referendumskih območij za ustanovitev občin (Ur. list RS, št. 22/94)
resitev: zavrženje
izrek: Pobuda za oceno ustavnosti in zakonitosti 191. točke odloka se zavrže.
stavek: Niso izpolnjeni procesni pogoji za začetek postopka za oceno ustavnosti in zakonitosti odloka državnega zbora o določitvi referendumskih območij, ki je prenehal veljati pred vložitvijo vloge na ustavno sodišče. Pobuda je bila vložena že po izvedenem glasovanju na referendumskem območju, tako da je za izvedbo tega glasovanja izpodbijani odlok prenehal veljati.
odlocitev: sklep
geslo: Upoštevanje volje prizadetih krajanov pri določanju referendumskih območij za ustanovitev novih občin.
Pomanjkanje procesnega pogoja za oceno ustavnosti in zakonitosti akta državnega zbora zaradi prenehanja veljavnosti tega akta pred vložitvijo vloge na ustavno sodišče.
podlaga: Ustava, 4. čl.
Zakon o Ustavnem sodišču RS (ZUstS), 25. in 47. čl.
vlagatelj: Danijel Starman, Koper
datum_vloge: 1994-06-08T22:00:00.000Z
datum_odlocitve: 1994-11-30T23:00:00.000Z

# U-I-128/94-9

1/12-1994

## S K L E P

Ustavno sodišče je v postopku za preizkus pobude Danijela Starmana iz Kopra in sopodpisnikov na seji dne 1/12-1994

### s k l e n i l o:

Pobuda za oceno ustavnosti in zakonitosti 191. točke Odloka o določitvi referendumskih območij za ustanovitev občin (Uradni list RS, št. 22/94) se zavrže.

### Obrazložitev

Pobudniki navajajo, da je del 191. točke Odloka o določitvi referendumskih območij za ustanovitev občin (Uradni list RS, št. 22/94, v nadaljevanju: Odlok) protiustaven in nezakonit, ker je nepopoln, saj ne vključuje vseh krajev in njihovih prebivalcev, ki jih dejansko obsega naselje Dragonja. Naselje Dragonja in k.o. Sečovlje sta vedno pripadali Republiki Sloveniji, kar nikoli ni bilo sporno niti za Hrvaško. Prebivalci zaselkov škrile, Bužini in škodelin, ki so del naselja Dragonja, niso sodelovali na referendumu za ustanovitev občine Piran dne 29/5-1994. S tem se jim odreka pravica do udeležbe v lokalni samoupravi in če navedeni zaselki ne bi bili vključeni v bodočo občino Piran, bi se s tem kršilo določilo 4. člena Ustave, ki jamči ozemeljsko enotno in nedeljivo državo Slovenijo. Zato predlagajo, da Ustavno sodišče izda ugotovitveno odločbo, da naselje Dragonja vključuje tudi zaselke škrile, Bužini in škodelin in morda še druge zaselke v k.o. Sečovlje, kjer niso opravili referenduma.

Ustavno sodišče je ugotovilo, da niso izpolnjeni procesni pogoji za začetek postopka.

Pobuda je bila vložena že po izvedenem glasovanju na referendumskem območju, kot je bilo določeno s 191. točko Odloka. Ustavno sodišče je štelo, da je z izvedbo glasovanja dne 29/5-1994 izpodbijani Odlok prenehal veljati. Ker dejstvo, da prebivalci spornih zaselkov niso glasovali, ni posledica opredelitve referendumskega območja, ampak dejstva, da niso vpisani v register stalnega prebivalstva občine Piran in s tem tudi ne v volilni imenik, ne gre za primer iz 47. člena Zakona o Ustavnem sodišču (Uradni list RS, št. 15/94), zato izpodbijani Odlok ni več podvržen ustavnosodni kontroli.

Sklep je Ustavno sodišče sprejelo na podlagi 25. člena Zakona o Ustavnem sodišču v sestavi: predsednik dr. Tone Jerovšek in sodniki dr. Peter Jambrek, mag. Matevž Krivic, mag. Janez Snoj, dr. Janez Šinkovec, dr. Lovro Šturm, Franc Testen in dr. Boštjan M. Zupančič. Sklep je sprejelo soglasno.

P r e d s e d n i k:

dr. Tone Jerovšek